Kleuter in koma ná leeu-aanval | Maroela Media
Kleuter in koma ná leeu-aanval
Een van die Weltevrede-leeuplaas se leeus wat 'n kleuter beetgekry het. (Foto: Margaritha Hulscher)
"Op hierdie stadium vra ons net vir gebede, ons wil net hê mense moet bíd."
Só het Pieter de Beer, pa van die vierjarige Dinamari gesê, nadat 'n leeu by die Weltevrede-leeuplaas tussen Sasolburg en Heilbron haar gister deur 'n draad beetgekry en ernstig beseer het.
Dinamari het ernstige beserings, onder meer aan haar skedel, opgedoen en word steeds in 'n kunsmatige koma in 'n Albertonse hospitaal verpleeg, het De Beer gesê. Sy is aan 'n ventilator gekoppel en word deurlopend vir infeksie dopgehou.
Dinamari is Sondag per helikopter van Heilbron na dié hospitaal gehaas.
Die kleuter en haar ouers was deel van 'n begeleide toer toe die voorval op die leeuplaas plaasgevind het.
Volgens De Beer was hulle net op pad uit 'n kamp waar een van die leeuwelpies aangehou word, toe 'n leeu hom om die nek beetgekry het. Dinamari was op dié stadium in sy arms, het De Beer gesê.
Hy het gesê hy was 'n ent van die heining weg en dat die toergids die groep gewaarsku het dat daar 'n leeu agter hulle in die kamp is.
Die leeu het kort daarna opgespring.
De Beer het gesê sy vrou, Ansia, se hande is potblou waar sy die leeu met haar vuiste geslaan het om die dogtertjie te bevry. De Beer het self ook beserings aan sy keel en arm opgedoen.
De Beer het gesê hy onthou 'n vrou se gil en hoe hy teen die draad teruggetrek word. Hy het gesê hulle is geweldig getraumatiseer deur die voorval.
Claudia Hulscher, wat saam met haar ma, Margaritha, en dogtertjie, Zeva (5), op dieselfde toer was, het gesê 'n toergids het die groep gewaarsku teen 'n leeu in die kamp langsaan. "Nie tien sekondes later nie het die leeu opgespring," het Hulscher gesê.
"Dit was terrible. 'n Helse skok. Die kind was vol bloed. Al die ander kinders het begin huil," het sy vertel.
"Die leeu wou nie die kind se kop laat gaan nie. Die arme ma het ingespring en die leeu met die vuis geslaan en geskreeu 'los my kind'," het Hulscher gesê.
Hulscher het vertel nog een van die besoekers het gehelp om die leeu te verwilder.
Charlene van Wyk, bestuurder van die leeuplaas, het gesê hulle betreur die voorval.
Sy het gesê daar is oral op die perseel waarskuwingsborde wat besoekers maan dat die diere wild is, wat mense vra om versigtig te wees en watter reëls om op die plaas te volg. Toergidse wat besoekers op begeleide staptogte deur die kampe neem, waarsku besoekers ook deurlopend om versigtig te wees en veiligheidsmaatreëls te gehoorsaam. Besoekers word onder meer gemaan om minstens 'n meter weg van die kampheinings te staan en nie te hardloop of te skree nie.
Dit is die tweede keer die afgelope week dat 'n besoeker aan die plaas beseer word toe 'n leeu hulle beetkry. Woensdag is 'n man beseer toe hy voor 'n heining gebuk het sodat iemand 'n foto van hom voor die leeukamp kan neem.
Volgens Van Wyk het die persoon verskeie krapmerke opgedoen en is hy self na 'n dokter toe om behandeling te ontvang.
Oor gister se voorval het Van Wyk het gesê hulle wens die kleuter spoedige beterskap toe en sal haar gesin bystaan so ver moontlik.
"Ons bid vir die klein meisietjie," het Van Wyk aan Maroela Media gesê.
Die plaas het nege leeus, waaronder twee jong welpies.
In die nuus Weltevrede-leeuplaas
'Getuie' in moordsaak teen burgemeester doodgeskiet
gaan kijk leeus by die dieretuin asseblief, dis veilig
Ek dink die leeukampe waar die publiek beweeg moet ander tipe heinings kry sodat leeus nie hulle pote daardeur kan druk nie en mense ook nie hul hande nie want dit het ook al gebeur.
Wanneer gaan die MENS leer dat n DIER. ….en RERIG veral n LEEU…….G E V A A R L I K is????
Ek het 'n geweldige probleem met "leeuplase". Dis net 'n dekmantel vir canned hunting en leeu gebeentes vir uitvoere. Mens behoort hulle glad nie te ondersteun nie. Wens ons het strenger wetgewing teen hierdie euwel gehad.
Leeus moet in die vrye natuur wees. Nie in kampe op leeu plase nie. Afskuwelike bedryf. Waar is SAPA? Is hulle nie veronderstel om hierdie "plase" te monitor nie?